Nous Mahaut, contesse d’Arthois et de Bourgoigne, palatine et dame de Salins, faisons savoir à touz... que nous, attendanz et consideranz les bons et agreaubles servises que nostre chiers cousins messires Hugues de Chalon, sires d’Allay, nous a fait ou temps passé et que nous esperons que il nous face ou temps à venir, li avons doné et outroié, donons et outroions, à sa vie tant soulement, nostre chesteal de Choques, lequel nous acqueimes dou chestelain de Lens et de la chestellaine, sa fame, à tenir de nous en foy et en homaige jurable et rendable, ansi com il le tenoient de nous. Et li donons encor, à sa vie, cinc cenz livrées de terre à tornois, [à tenir] de nous en foy et en homaige ausi; en l’assiete desquelles cinc cenz livrées de terre à tornois nous li baillons et delivrons de maintenant toute la terre qui nous vient en fourfaiture de mons. Jehan de La Chaucie, chevalier jadis, en quoy que elle soit assise, soient terres, prez, eaues, cens, justice et signorie, et en quelque autre chose que elle soit assise, par costume de païs, exceptez les fiés, les homaiges et la haute justice que nous retenons par dever nous en ladite terre, en tel maniere que, se ladite terre par le raport de ceus que nous havons commis ou commetrons à presier la, n’estoit ou pris et en la valour de cinc cenz livres tournois de rente per an, nous li prometons le remanant que en deffaudroit à asseoir aillours en leu convenable, jusque à la somme de l’acomplissement des cinc cenz livres tornois de rente par an dessusdites. Desquelx chestex et cinc cenz livres tornois de rente, il est entrez en nostre foy et en nostre homaige en la maniere dessusdite et nous en a fait seirement de feauté. En tesmoignaige de laquel chose, nous havons fait metre nostre seal en ces presentes lettres, donées l’an de grace mil trois cenz dix et nuef, le vint et siesme jour d’aoust.